CELEX: 32017D1002
Language: da
Date: 2017-06-07 00:00:00
Title: Kommissionens afgørelse (EU) 2017/1002 af 7. juni 2017 om forslaget til borgerinitiativ »Stop ekstremisme« (meddelt under nummer C(2017) 4105)

15.6.2017   
            
            
               DA
            
            
               Den Europæiske Unions Tidende
            
            
               L 152/1
            
         KOMMISSIONENS AFGØRELSE (EU) 2017/1002
   af 7. juni 2017
   om forslaget til borgerinitiativ »Stop ekstremisme«
   
      
         (meddelt under nummer C(2017) 4105)
      
   
   (Kun den tyske udgave er autentisk)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EU) nr. 211/2011 af 16. februar 2011 om borgerinitiativer (1), særlig artikel 4, og
   ud fra følgende betragtninger:
   
               (1)
            
            
               Emnet for forslaget til borgerinitiativ »Stop ekstremisme« er følgende: »Vi opfordrer Europa-Kommissionen til at foreslå lovgivning med henblik på at forhindre de negative konsekvenser af ekstremisme, frem for alt for det indre marked«.
            
         
               (2)
            
            
               I forslaget til borgerinitiativ erklæres følgende målsætninger: »i henhold til de foreslåede EU-retlige bestemmelser bør medlemsstaterne anvende: 1) positiv motivation til at sikre, at ekstremisme i det indre marked identificeres og elimineres, 2) gennemsigtighed for at gøre det lettere for alle borgere og virksomheder at identificere (finansiel) støtte til ekstremisme og 3) arbejds- og erstatningsretlige bestemmelser med henblik på effektivt at bekæmpe ekstremisme i det indre marked«.
            
         
               (3)
            
            
               Til gennemførelse af traktaterne kan der vedtages EU-retsakter i henhold til artikel 114 i traktaten om Den Europæiske Unions funktionsmåde med henblik på indbyrdes tilnærmelse af medlemsstaternes love og administrative bestemmelser, der vedrører det indre markeds oprettelse og funktion.
            
         
               (4)
            
            
               Ifølge EU-Domstolens faste retspraksis kan anvendelsen af artikel 114 imidlertid udelukkende begrundes i tilfælde af forskelle mellem medlemsstaternes love og administrative bestemmelser, der kan medføre hindringer for de grundlæggende friheder og således have en direkte indvirkning på det indre markeds funktion, mens den blotte konstatering af forskelle mellem nationale lovgivninger ikke er tilstrækkelig. Hvis formålet med en foranstaltning er at undgå fremtidige hindringer for samhandelen, der skyldes uensartet udvikling af de nationale lovgivninger, skal det være sandsynligt, at sådanne hindringer vil opstå, og den pågældende foranstaltning skal have til formål at forebygge dem.
            
         
               (5)
            
            
               For så vidt angår foranstaltninger på det arbejdsretlige område kan artikel 153 i traktaten om Den Europæiske Unions funktionsmåde anvendes som retsgrundlag for en EU-retsakt om beskyttelse af arbejdstagere i forbindelse med ophævelse af deres arbejdskontrakter. Artikel 19 i traktaten om Den Europæiske Unions funktionsmåde vil på samme måde kunne tjene som grundlag for foranstaltninger, der tager sigte på at bekæmpe forskelsbehandling, navnlig på grund af race eller etnisk oprindelse, religion eller tro, herunder på arbejdspladsen.
            
         
               (6)
            
            
               Traktaten om Den Europæiske Union styrker unionsborgerskabet og skaber øget demokrati i den måde, hvorpå Unionen fungerer, ved bl.a. at sikre, at alle borgere får ret til at deltage i det demokratiske liv i Unionen via et europæisk borgerinitiativ.
            
         
               (7)
            
            
               Derfor bør de procedurer og betingelser, der er nødvendige for fremsættelsen af et borgerinitiativ, være klare, enkle og brugervenlige samt stå i et rimeligt forhold til borgerinitiativets art for at fremme borgernes deltagelse og gøre Unionen mere tilgængelig.
            
         
               (8)
            
            
               Af disse grunde falder forslaget til borgerinitiativ ikke åbenbart uden for Kommissionens beføjelse til at fremsætte et forslag til EU-retsakt med henblik på gennemførelsen af traktaterne, jf. forordningens artikel 4, stk. 2, litra b).
            
         
               (9)
            
            
               Forslaget til borgerinitiativ »Stop ekstremisme« bør derfor registreres. Der bør dog kun indsamles støttetilkendegivelser til dette forslag til borgerinitiativ, for så vidt som dets formål er at udvirke forslag fra Kommissionen til EU-retsakter til gennemførelse af traktaterne inden for det i betragtning 3 og 5 omhandlede anvendelsesområde —
            
         VEDTAGET DENNE AFGØRELSE
   Artikel 1
   1.   Forslaget til borgerinitiativ »Stop ekstremisme« registreres.
   2.   Støttetilkendegivelser til dette forslag til borgerinitiativ må indsamles på grundlag af en forståelse af, at dets formål er at udvirke forslag fra Kommissionen til EU-retsakter til gennemførelse af traktaterne:
   
               —
            
            
               med henblik på indbyrdes tilnærmelse af medlemsstaternes love og administrative bestemmelser, der vedrører det indre markeds oprettelse og funktion
            
         
               —
            
            
               om fastsættelse af bestemmelser vedrørende beskyttelse af arbejdstagere i forbindelse med ophævelse af deres arbejdskontrakter
            
         
               —
            
            
               med henblik på bekæmpelse af forskelsbehandling.
            
         Artikel 2
   Denne afgørelse træder i kraft den 12. juni 2017.
   Artikel 3
   Denne afgørelse er rettet til initiativtagerne (medlemmerne af borgerkomitéen) til forslaget til borgerinitiativet »Stop ekstremisme«, der repræsenteres ved Seyran Ateș og Sebastian Reimer, som fungerer som kontaktpersoner.
   
      Udfærdiget i Bruxelles, den 7. juni 2017.
      
         
            På Kommissionens vegne
         
         Frans TIMMERMANS
         
            Førstenæstformand
         
      
   
   
      (1)  EUT L 65 af 11.3.2011, s. 1.